মাইকেল ক্লার্ক তো সেই কবেই প্রাক্তন হয়ে গিয়েছেন অস্ট্রেলিয়ান ক্রিকেটে। শুক্রবার ব্রিসেবেনে আবার তিনি ফিরে এলেন। স্কোরবোর্ডে সবার আগে তাঁর নাম। ঠিক যেমনটা থাকত আগে। ব্রিসবেনে চলছে ভারত ও অস্ট্রেলিয়ার মধ্যে দ্বিতীয় ওয়ানডে ম্যাচ। ক্রিকেটভক্তরা ভিড় জমিয়েছেন গ্যালারিতে। তখনই স্কোরবোর্ডে ফুটে উঠল ক্লার্কের নাম। দর্শকরা তো তাজ্জব বনে গেলেন! 
ক্লার্ক কি তবে ফিরে এলেন? কেউই জানেন না সেই খবর। সংবাদমাধ্যমেও এমন অপ্রত্যাশিত খবর সম্পর্কে কোনও ইঙ্গিত দেওয়া হয়নি আগে। তাহলে কী হল? ভুল ভাঙল কিছু পরে। ব্রিসবেনের জায়ান্ট স্কোরবোর্ড জানিয়ে দিল, ভুলবশতই ক্লার্কের নাম টিমলিস্টে দেওয়া হয়েছে। অর্থাৎ ভুল করেই ক্লার্ক আবার ফিরে এসেছেন অজি স্কোয়াডে। সত্যি যদি এমন হত! ক্লার্ক যদি আবার অবসর ভেঙে চলে আসতেন ক্রিকেটের মূলস্রোতে! যাক যা গেছে তা যাক। এই ঘটনার অব্যবহিত পরেই ক্লার্ক টুইট করেন। লেখেন, নেভার সে নেভার...হা হা হা।
মাইকেল ক্লার্ক পুরনো হয়ে যাননি এখনও।